NÁVRH

VYHLÁŠKA

Ministerstva cestovného ruchu a športu Slovenskej republiky

z . . . . . . 2026,

ktorou sa ustanovujú podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania, spôsobe a formáte zápisu údajov do registra, typoch jednotiek a o poskytovaní údajov z registra
Ministerstvo cestovného ruchu a športu Slovenskej republiky (ďalej len „ministerstvo cestovného ruchu“) podľa § 13 zákona č. 133/2026 Z. z. o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (ďalej len „zákon“) ustanovuje:

§ 1
Predmet úpravy
(1) Táto vyhláška upravuje:

a) podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania (ďalej len „register“),
b) spôsob a formát zápisu údajov do registra,
c) typy jednotiek,
d) podrobnosti o poskytovaní údajov z registra.

§ 2
Štruktúra registra
(1) Register sa vedie v elektronickej podobe.

(2) Register tvorí:

a) databáza hostiteľov,
b) databáza jednotiek.

(3) Databáza hostiteľov obsahuje identifikačné údaje hostiteľov v rozsahu a štruktúre podľa § 4 ods. 2 zákona.
(4) Databáza jednotiek obsahuje údaje o jednotkách v rozsahu a štruktúre podľa § 4 ods. 1 zákona a registračné čísla jednotiek. 

(5) Údaje registra podľa § 4 ods. 1 písm. a) a b) a ods. 2 písm. a) prvého bodu až tretieho bodu, písm. b) prvého bodu až štvrtého bodu a písm. c) prvého bodu až štvrtého bodu a siedmeho bodu zákona sa do registra zadávajú automatizovaným spôsobom prostredníctvom integrácie s týmito informačnými systémami verejnej správy:

a) register fyzických osôb,
b) register právnických osôb, podnikateľov a orgánov verejnej moci,
c) register účtovných závierok,
d) informačný systém katastra nehnuteľností,
e) register adries,
f) ústredný portál verejnej správy.

(6) Integráciu registra s informačnými systémami podľa odseku 5 zabezpečuje ministerstvo cestovného ruchu. Ak integrácia s niektorým z informačných systémov podľa odseku 5 nie je z technických dôvodov možná, register umožní hostiteľovi zadať príslušné údaje do registra manuálne prostredníctvom elektronického formulára.

(7) Register umožňuje zriadenie a správu autentifikovaného užívateľského účtu hostiteľa. Užívateľský účet umožňuje hostiteľovi:

a) registráciu a overenie totožnosti hostiteľa,
b) správu prístupových oprávnení,
c) evidenciu prihlásení, zmien a výmazov vykonaných v registri.

(8) Užívateľský účet hostiteľa obsahuje údaje o hostiteľovi, údaje o jeho registrovaných jednotkách a elektronickú schránku na účel komunikácie s ministerstvom cestovného ruchu. 

(9) Register automatizovaným spôsobom vygeneruje jedinečné registračné číslo po zápise jednotky do registra a priradí ho jednotke. Registračné číslo jednotky nemožno po jeho priradení meniť. Registračné číslo jednotky zaniká výmazom jednotky z registra hostiteľom alebo výmazom z registra ministerstvom cestovného ruchu po rozhodnutí o odňatí registračného čísla.

(10)   Registračné číslo jednotky je v registri označené ako aktívne
a) po zápise údajov o jednotke do registra,
b) po jeho obnovení na základe zrušenia rozhodnutia o dočasnom pozastavení platnosti registračného čísla.
(11) Registračné číslo jednotky je v registri označené ako pozastavené po vyznačení údaja ministerstvom cestovného ruchu o dočasnom pozastavení platnosti registračného čísla.

(12) Register generuje a zasiela hostiteľovi notifikácie elektronickými prostriedkami, najmä o:

a) zápise identifikačných údajov hostiteľa a údajov o jednotke do registra,
b) priradení registračného čísla jednotke,
c) zmene zapísaných údajov,
d) výmaze jednotky z registra,
e) zápise údaja o dočasnom pozastavení platnosti registračného čísla, 
f) zápise údaja o obnovení registračného čísla, 
g) zápise údaja o odňatí registračného čísla.

(13)  Register generuje a zasiela online platforme elektronickými prostriedkami prostredníctvom aplikačného rozhrania registra tieto notifikácie:

a) výsledok overenia registračného čísla jednotky, ktorý obsahuje údaj, či registračné číslo existuje, či je aktívne alebo pozastavené, a dátum a čas overenia,
b) potvrdenie o prijatí údajov, ktoré online platforma poskytla pri plnení oznamovacej povinnosti podľa § 9 zákona, vrátane výsledku spracovania každého záznamu,
c) zverejnenie rozhodnutia o uložení povinnosti podľa § 6 ods. 9 zákona v registri podľa § 6 ods. 10 zákona.

(14)  Register zabezpečuje oddelenie prístupových oprávnení k identifikačným  údajom   hostiteľa, k údajom o jednotkách  a ku zmenám  údajov podľa typu používateľa, najmä pre hostiteľa, oprávnený orgán podľa § 7 zákona a verejnosť.

§ 3
Spôsob a formát zápisu údajov do registra
(1) Hostiteľ vykonáva zápis údajov do registra, zmenu údajov v registri a výmaz údajov z registra elektronickými prostriedkami prostredníctvom na to určeného formulára podľa odseku 2. Ak zápis údajov do registra hostiteľom nie je možné vykonať elektronicky, postupuje sa podľa odseku 5. 

(2) Register obsahuje tieto druhy elektronických formulárov:
a) formulár na zápis identifikačných údajov hostiteľa, 
b) formulár na zápis údajov o jednotke,
c) formulár na zmenu zapísaných identifikačných údajov hostiteľa,
d) formulár na zmenu zapísaných údajov o jednotke.

(3) Elektronické formuláre podľa odseku 2 umožňujú:

a) manuálne zadanie údajov podľa § 4 ods. 1 a 2 zákona, ktoré sa nezadávajú automatizovaným spôsobom podľa § 2 ods. 5, a údajov, ktoré nebolo možné získať automatizovaným spôsobom podľa § 2 ods. 6,
b) zobrazenie upozornenia, ak sa údaj zadaný podľa písmena a) nezhoduje s údajom v informačnom systéme podľa § 2 ods. 5,
c) zobrazenie údajov zadaných automatizovaným spôsobom podľa § 2 ods. 5 bez možnosti ich zmeny hostiteľom, 
d) validáciu formátu zadávaných údajov.

(4) Formulár na zápis údajov o jednotke podľa odseku 2 písm. b) umožňuje hostiteľovi výber typu jednotky podľa § 5.

(5) Zápis údajov do registra osobne podľa § 5 ods. 5 zákona vykonáva hostiteľ, ktorým je fyzická osoba, na určenom pracovisku ministerstva cestovného ruchu. Zoznam pracovísk  ministerstva cestovného ruchu zverejňuje ministerstvo cestovného ruchu na svojom webovom sídle.

(6) Pri zápise údajov do registra, ich zmene alebo výmaze z registra sa zaznamenáva dátum a čas vykonania úkonu a identifikátor osoby alebo systému, ktorý úkon vykonal.

§ 4
Výmaz hostiteľa z registra a výmaz jednotky z registra 
(1) Údajom o skončení poskytovania jednotky na účel poskytovania služieb krátkodobého prenájmu ubytovania podľa § 4 ods. 1 písm. g) zákona na dobu určitú  je dátum skončenia poskytovania jednotky na tento účel. Ak hostiteľ zapísal dátum skončenia poskytovania  jednotky, údaje o jednotke sa z registra vymažú uplynutím 18 mesiacov od uvedeného dátumu.

(2) Identifikačné údaje hostiteľa zapísané do registra podľa § 4 ods. 2 zákona sa z registra vymažú uplynutím 18 mesiacov odo dňa výmazu jednotky z registra, ak počas tejto doby hostiteľ nemá zapísanú v registri žiadnu inú jednotku.

§ 5
Typy jednotiek
(1) Typom jednotky  je:
a) byt,
b) apartmán, 
c) rodinný dom,
d) chata, 
e) iný typ jednotky. 

(2) V elektronickom formulári podľa § 3 ods. 2 písm. b) sa zobrazujú typy jednotiek ustanovené v odseku 1, z ktorých hostiteľ vyberie príslušný typ jednotky. Pri jednotke podľa odseku 1 písm. a) až d) sa eviduje, či sa krátkodobé ubytovanie poskytuje v celej jednotke alebo v samostatnej izbe.	 

§ 6
Poskytovanie údajov z registra
(1) Verejne prístupné údaje sa sprístupňujú prostredníctvom webového sídla registra.

(2) Oprávneným orgánom podľa § 7 písm. b) až n) zákona sa umožní prístup k údajom elektronicky prostredníctvom rozhrania informačných systémov verejnej správy alebo prostredníctvom elektronickej služby registra.

(3) Register umožňuje hostiteľovi vytvorenie elektronického výpisu o registrácii jednotky. Výpis  podľa prvej vety obsahuje údaje o jednotke a označenie podľa § 2 ods. 10 alebo ods.11, dátum pridelenia registračného čísla jednotke a dátum a čas jeho vyhotovenia; výpis má informatívny charakter.


§ 7
Účinnosť
Táto vyhláška nadobúda účinnosť 1. januára 2027.


